कुछ लड़ाइयां ऐसी होती हैं, जिनसे बच कर भागा नहीं जा सकता। उन्नाव और कठुआ प्रतीक हैं। वे शोषक और शोषित को परिभाषित करते हैं। वे शोषक-समर्थक शक्तियों को बेनक़ाब करते हैं। वे शोषित-समर्थक ताक़तों का इम्तहान लेते हैं। इस इम्तहान में असफल होने का कलंक माथे पर ले कर घूम पाएंगे आप? इतना बोझ ले कर कहां जाएंगे हम-आप? चालाकी भरे तर्कों से अपराध को जायज़ ठहराने की कुचालें कब नहीं चली जाती हैं? उन्नाव और कठुआ का संकट किसी एक धर्म का संकट नहीं है, किसी एक बिरादरी का संकट नहीं है, किसी एक राज्य का संकट नहीं है। यह हमारी प्रतिबद्धता का संकट है, यह हमारी आस्था का संकट है, यह हमारा राष्ट्रीय संकट है। इस संकट से मुंह चुराने वाले क्या मुंह दिखाएंगे?